Iltalehteen yhteyttä ottaneen lukijan mukaan Kaslink-kaurajuomamainos tulisi poistaa katukuvasta. Hän aikoo jättää kyseisen yrityksen tuotteet ostamatta.

Perheenisän mukaan kyseinen mainos on jotenkin roisi. Lukijan kuva

Mitä kummaa nuo eläimet tuossa mainoksessa tekevätkään?

Helsingin Mellunmäen metroasemalle on ilmestynyt mainos, jota Iltalehden lukijan mukaan ei olisi pitänyt siellä olla. Kyseessä oli kouvolalaisen perheyritys Kaslinkin Aito-kaurajuomatuotteen mainos, joka on, tuota noin, erilainen.

Mainoksessa vähintään näyttää siltä, että eläimet harrastavat seksiä. Näky ei ole sellainen, mitä odottaisi, kun astelee kaikessa rauhassa metroon sunnuntaiaamuna.

Eikä sellainen, josta Iltalehden haastattelema perheenisä perustaisi. Ei lainkaan.

– Siinä on vähän huonoa makua. Kun ruoka yhdistetään tuollaiseen, niin... No, en tiedä, miten he ovat tätä tutkineet, että miten se toimii ja lisää myyntiä, mutta itse en ainakaan tätä osta, mies sanoo.

– Se on jotenkin roisi, eikä mun mielestä sovi metropysäkille. Minullakin on pieni lapsi, niin en tiedä, miten selittäisin hänelle, että mitä nuo tuossa mainoksessa tekevät.

No jos lapsesi kysyisi, niin mitä vastaisit?

– En tiedä. Varmaan, että leikkii jotain ratsastusleikkejä.

Tämä taustalla

Kaslinkin luova johtaja Juha-Petteri Kukkonen on kertonut aiemmin Markkinointi & Mainonta-lehdelle, että kampanjasta on tullut paljon palautetta, sekä myönteistä että kielteistä. Kukkosen mukaan taustalla on ajatus siitä, että kauratuotteet ovat vastuullinen vaihtoehto, joka auttaa säilyttämään luonnon tulevillekin sukupolville.

– Halusimme tuoda kuluttajien näkyville luonnon kaikessa kauneudessaan. Viesti on, että kuluttajilta vaaditaan entistä vastuullisempia valintoja, jotta eläimet voivat tulevaisuudessakin viihtyä luonnossa, sanoo Kukkonen.

38-vuotias perheenisä, välittyykö tämä pointti mainoksesta?

– Ei. Itselleni välittyy se, että eläimet hässivät siinä. Sen kummempaa ei välity.

Miehen mukaan mainoksiin sopisi ennemmin vaikka pelkät kuvat luonnosta ilman eläimiä.

Mainos joutaisi siis mielestäsi pois?

– Joo. Ehdottomasti.

Kaslinkin eläinmainokset rantautuivat Ruotsiin jo viime keväänä.